નવી દિલ્હી: મોદી સરકારની આર્થિક નીતિ પર ખાસ કરીને નાણાપ્રધાન અરુણ જેટલી પર નિશાન તાકીને બોલનારા પૂર્વ નાણાપ્રધાન યશવંત સિંહાને ભાજપના વરિષ્ઠ નેતા અને અભિનેતા શત્રુઘ્ન સિંહાએ સમર્થન આપ્યું છે. યશવંત સિંહાને સમર્થન આપતાં શત્રુઘ્ન સિંહાએ આજે ટ્વિટ કર્યું હતું કે આ જ યોગ્ય સમય છે કે જ્યારે માનનીય વડા પ્રધાન અને આ લોકતંત્રના વડા સામે આવે અને જનતા તેમજ મીડિયાના સવાલોનો સામનો કરે. આશા રાખું છું કે આપણા વડા પ્રધાન એવું બતાવશે કે તેઓ દેશના મધ્યમવર્ગ, વેપારીઓ અને નાના વેપારીઓનો ખ્યાલ રાખે છે. ગુરુવારે શત્રુઘ્ન સિંહાએ જણાવ્યું હતું કે મોદી સરકાર દ્વારા પોલિસી અને અર્થતંત્ર પર યશવંત સિંહાનાં સૂચનો ઠુકરાવવાની હરકત બાલીશ ગણાશે.